Tisztelt Dékán Úr! Kedves Koncz Ildikó és Sándor!

Kedves Egri Kató! Tisztelt Közönség!

Majdnem napra pontosan, egy évvel ezelőtt nyitottam meg ebben a galériában a Dobay Zsuzsa, Kaliforniában élő festőművésznő munkáiból rendezett csodálatos kiállítást, ami nemcsak a közönségnek, de nekem is egy új élményt és pluszként még egy új barátságot adott.

A Debreceni Egyetem Agrár Múzeumának közelmúltban létrehozott Kisgalériájában fennállása óta számos művészeti értéket, alkotót mutattak be. Köszönet érte az egyetem vezetőinek és köszönet a Koncz Galériának.

És íme, itt a következő kiállítás, mely méltó folytatás.

Tisztelettel és szeretettel köszöntöm a körülöttünk látható különleges goblein képek alkotóját, Egri Katót.

Kedves Közönség!

Igen, egy különleges alkotó különleges munkáival találkozhatnak ma itt. De miért is tartom különlegesnek Egri Katót? Mert az övéhez hasonló alkotói indulásról nincs ismeretem. Egri Kató ugyanis évtizedeken át élethivatásának a hivatali, jegyzői munkát tekintette és csak annak a befejezése után talált rá erre az útra. Ő maga így vall erről:

*„Egyszerre csak egyedül találtam magamat magammal.*

*Felszabadultnak éreztem magam, sokat olvastam, csak úgy éltem.*

*Tevékeny ember vagyok, szeretem, ha elmém mellett a kezeim is munkálkodnak. Nem is kellett sokáig várnom, míg megtalált az a szellemet és kezet elfoglaló tevékenység, amely azóta egyre több és több örömet ad, alkotásra késztet, mintegy vezet az utamon.”*

A meghatározó Kató alkotói életében mégis egy különleges találkozás volt. Ez pedig nem más, mint találkozás a *Hölgy egyszarvúval c. kárpitokról* készült képekkel.

Ezt követően lázas kutatásba kezdett és kereste a választ kérdéseire: Ki a lány? És ki az egyszarvú? Mit jelképeznek? Mikor, hol, kinek készültek ezek a kárpitok? - Így tárultak fel előtte a XII- XVI. század művészetéből a textilművészet kincsei.

Majd művészeti szakkönyvekben kereste tovább a válaszokat gyarapodó kérdéseire.

E közben előkerültek olyan, számára kevéssé ismert területek, mint a középkor hiedelemvilága, szimbolikája, majd a szimbolika sokféle olvasatának lehetősége, a mély érzelmek, illetve a rejtett üzenetek.

Ezek persze nem csak a felismerés örömét, de szorongást is hoztak.

Most ismét Egri Katót idézem:

 *„A szimbólum - esetemben az egyszarvú - olyan lett, mint valami álom, vagy látomás, mely figyelmeztetni szeretne valamire. Találkoztam vele, követnem kell őt, rabul ejtett a hölgy és az egyszarvú különös világa, mely a magasabb rendű vágyakozásról szól.”*

Meggyesi Tamás Barangolások egy ősi mitologéma nyomában című könyvében erről így ír: *”Aki a Hölgy és az egyszarvú jelenésében megsejtette létének drámáját és megváltásának titkát, tekintse a képet saját IKON-jának és időnként nézzen bele a Hölgy tükrébe, hogy fölismeri-e már benne magát.”*

Tehát elmondható, hogy az egyszarvú, mint szimbólum megtestesíti azt a vágyakozást, ami mindig is bennünk volt az elveszett paradicsom és a Teremtő után.

Tisztelt Közönség!

 Egri Kató nemcsak vizuális élményt tár elénk, de felkelti érdeklődésünket az ősi gondolkodás, a távoli évszázadok emberei, illetve e korok művészete iránt is.

E kiállításán több mint 30 db goblein képét tekinthetik meg. Ezek többségének alapja a ma franciaországi és németországi múzeumokban látható és nemzeti kincsnek minősített középkori kárpitok. Ezeket kelti új életre, ismerteti meg a 21. század emberével sajátos módon Egri Kató. De elhozott néhányat az első munkáiból is.

Ahogy megtudtam az alkotótól, a kárpit sorozat gobelin formában való elkészítéséhez a kárpitok többféle, izgalmas jelentés tartalma mellett a gyönyörű színek is inspirálták.

E képeket látva, nem is csodálkozunk rajta.

A háttér kiemelkedő vörös színeit a saját maga által festett selyemfonallal varrja. A másik legfontosabb szín a kékeszöld, mely a tiszta piros ellenszíne, átmenet a kék és a zöld között, olyan, mint a távoli erdők színe, vagy mint a mély öblöké.

A zöld, a csontszín, a majdnem fehér, vörös, kék, kevés fakult sárga, mindezek adják a gobelinek alap színvilágát.

Egy kiállítás megnyitó időkerete nem elegendő arra, hogy az itt látható valamennyi alkotást egyenként bemutassuk. Ezért most néhány, általam kiragadott gobelin képről szólok.

**A hölgy egyszarvúval c. kárpitsorozatból** öt darabot láthatunk itt, a hatodik / utolsó / képen most dolgozik az alkotó.

Az eredeti kárpitsorozat, melyet feldolgozott, a Párizs melletti Cluny múzeumban található és Franciaország nemzeti kincseként tartják nagy becsben. A hat különböző méretű darabból álló falikárpit sorozat 1480- 1500-között készült.

Mi jellemzi ezeket a kárpitokat, melyek Egri Kató goblein képeinek kiinduló pontjai?

Mind a hat falikárpit visszatérő főalakja a Hölgy, az oroszlán és az egyszarvú és minden esetben a Hölgy a főszereplő.

A Hölgy és a többi szereplő mind a hat kárpit esetében egy kör alakú virágos kertben tartózkodnak. A kert olyan, mintha a vörös háttér virágos közegében lebegne. A kertben és a vörös háttérmezőben apró állatok. A kert peremén négy fa: magyalfa, tölgyfa, narancsfa és erdei fenyő áll.

A Hölgy minden képen más pompás öltözetben jelenik meg, az arc és a kidolgozottság változó. Lehet, hogy ugyanazt a személyt ábrázolja valamennyi kárpit más-más életkorban, de az is lehet, hogy hat különböző személyről van szó. Ezeknek a képeknek a valódi jelentéstartalmai kimeríthetetlenek.

Ahogy már említettem, *A hölgy egyszarvúval c. kárpitsorozat* alapján készült gobelin képekből ezen a kiállításon öt db-ot láthatunk.

Kezdjük azzal, amit e sorozatból elsőként készített el 2008-2009-ben, ami talán a legnehezebb feladat volt számára, ami jelképes értékű alkotói életében: Ez a **„Mon seul désir”** feliratú kárpit, ahol a Hölgy kék alapon aranyos lángnyelvekkel díszített, nyitott sátor előtt áll, melynek széleit az oroszlán és az egyszarvú tartja. A sátor felirata: „**Az én egyedüli vágyamnak.”** A hölgy egy gyöngysort helyez vissza / vagy vesz ki? /a ládikójába, melyet a szolgálója tart elé. Elgondolkozhatunk a sátor feliratán, ami több kérdést is felvethet: kinek a vágyáról és milyen vágyról van szó?

A másik, a **„Látás”** elnevezésű képe, ahol az egyszarvú mellső lábait az ülő Hölgy ölébe helyezi. A Hölgy jobb kezében tükröt tart, benne az egyszarvú látható.

A tükör az egyszarvú foglyul ejtésének mágikus eszköze. Egy ókori görög értelmezés szerint a fényes éter képe, amiben az istenség magát mintegy modellként szemléli, hogy a teremtés műveletét a modellnek megfelelően vihesse végbe. Ez a gobelin kép – mely Kató egyik kedvence - a „Látás” c. kárpit alapján készült 2009-ben. Érdekessége, hogy a többitől eltérő a mérete. Az alkotó ezzel is jelezni kívánta, e kép fontosságát.

A **„ Hallás”**elnevezésű képen a Hölgy orgonán játszik, a fújtatót a szolgáló lány kezeli. A zenét az egyszarvú és az oroszlán hallgatja, kezükben egy-egy zászlót tartanak.

**Az „Ízlelés”**című kárpiton a Hölgy a bal kezén ülő sólymot eteti. A magvakat, a bogyókat a szolgálólány egy díszes edényben tartja.

Az **„Érintés”** vagy „Tapintás” elnevezésű alkotáson a hölgy jobb kezével a zászlót tartja, bal keze az egyszarvú szarvát simogatja. A lány és az egyszarvú egyedül vannak, az egyszarvú csodálja az egyedül várakozó lányt. Egy 12. századi bölcs szerint a lány és az egyszarvú kölcsönös vonzódásának alapja az, hogy természetük kiegészíti egymást. A Szűz ellenállhatatlan vonzást gyakorol az egyszarvúra. Ezért szerepel a leírásokban az, hogy az egyszarvút csak a Szűz érintheti meg.

A sorozat hatodik képén most dolgozik az alkotó. Módom volt látni a varázslatos színeket, a kibontakozó újabb csodát. Ebben a **„ A szaglás”** elnevezésű gobelin képben Egri Kató szándéka szerint az azonosság mellett az elmúlt időszakban folyamatosan kialakuló sajátos technikája és a jelenlegi lelki világa is tükröződni fog.

Tisztelt vendégek!

Természetesen mind témájukat, mind megjelenítésüket tekintve az előzőekhez hasonlóan különlegesek a 2014-15-ben készült alkotások is. Többségében a Bázel Történeti Múzeumban találhatók azok a XV. században készült kárpitok, melyek alapját adták az itt látható további gobelin képeknek.

*A „Kilenc történelmi hős” elnevezésű kárpit* egy részlete alapján készült a **Nagy Károly és Arthur király** című gobelin kép, ahol az Arthur király kezében levő zászlón a három korona Angliát, Britanniát és Skóciát jelképezi. Nagy Károly pedig a koronázása napján van megjelenítve. Zászlója részben a Római kereszténységet, részben a francia liliom szimbólumát hordozza.

De figyelemre érdemesek a *„Sólyom vadászat” elnevezésű kárpit* alapján készült gobelinek is. Köztük egy tipikus vadászjelenetet is láthatunk, vadkacsákat kergető kutyákkal, sólyommal, melyet egy nemes hölgy tart a karján.

A három vallási témájú kép, a *„Fejezetek Jézus életéből”* elnevezésű, egy 1480-90 között készült kárpit feldolgozásai.

Ha az egyszarvúval kezdtük a képek bemutatását, hát befejezésül is egy ilyen témájú képre hívom fel a tisztelt látogatók figyelmét. Ez a *„Szimbolikus állatok virágos háttérben” című kárpit* alapján készült **Egyszarvú és csodaszarvas** gobelinkép, ahol az egyszarvú a tiszta-ságot, a csodaszarvas pedig az isteni vágyakozást szimbolizálja.

Tisztelt Közönség!

Biztosan sokakban felmerült már az a kérdés, hogy az alkotó a gyakorlatban miként alakítja ilyen szép gobelin képekké az eredeti kárpitok részleteit?

Mindenekelőtt saját elképzelése szerint emeli ki a kiválasztott kárpitból a számára fontosnak tartott részletet. Azt nyomdai sokszorosító eljárás segítségével méretre alakítja, majd e nagyolt textilalapot még tovább tervezi, formálja. Ezután számba veszi a színeket és az eredetihez hasonlatosan megtervezi, előkészíti a fonalakat. Szükség szerint maga festi meg a fonalat. Még elképzelni is nehéz, de min. 50-60 féle fonallal dolgozik egy-egy képen.

Azután egy igen hosszú időszak következik, amikor sok ezer, illetve millió öltéssel elkészül a kereten a gobelin kép. Végül ilyen szépen bekeretezik és a lakás falára helyezik.

Tehát megtartva az eredeti alakokat, de mégis a középkori kárpitok egrikatósra átfogalmazott változataival találkozhatunk ezen a kiállításon. Mondhatnánk, nagy merészség ezt tenni egy világhírű kárpittal. Igen, szerintem is az, de Egri Kató öltései által ezek új életre kelnek és így a XXI. század emberéhez is tudnak szólni.

Kedves Közönség!

Ahogy körbenéznek, ezekről a gobelin képekről az a szépség és harmónia sugárzik, melyre mindannyian vágyunk. Minden bizonnyal nem volt véletlen Egri Kató téma választása, nagy találkozása. Ő maga is egy jóságos, szerény, harmonikus ember, aki a mindennapokban is harmonikus, szép környezetben, egy erdő közepében él a kedves párjával, Istvánnal közösen létrehozott otthonukban. Ebben a miliőben születnek gobelin képei a természetes fényben, a természet ölén. Ezért is hitelesek képei, ezért lehetnek fontosak a mai ember számára is.

Köszönöm Egri Katónak, hogy bemutatja itt alkotásait és kívánom, hogy teljesedjen tovább alkotói munkássága, lelje örömét a hölgy és az egyszarvú különös világának kutatásában, megjelenítésében.

A kedves közönségnek pedig megköszönöm a kitartó figyelmet.

Debrecen, 2016. október 4.

 Dr. Tar Károlyné